
Táplálkozási zavarok és menstruációs zavarok előfordulása női labdarúgók körében

  Korunk egyre gyakrabban jelentkező betegségei a táplálkozást érintő zavarok, amelyet nők esetében menstruációs zavarokhoz vezethetnek. Kutatásomat felsőbb osztályokban játszó magyar női labdarúgók között végeztem, választ keresve arra a kérdésre, hogy miként jelennek meg körükben a táplálkozási zavarok, valamint, hogy ezek társulnak-e menstruációs problémákkal. Az eredményeket összehasonlítottam nem sportoló hölgyekével, és meglepő választ kaptam.

  A kutatáshoz kérdőíves módszert (EDI-és SCOFF-teszt) alkalmaztam, melyet először női NBI és NBII bajnokságban játszó labdarúgó csapatokhoz vittem el. NBII-es csapatok esetében a Szolnoki MÁV, a Gyulai Amazonok, és a Monor SE igazolt játékosai töltötték ki a kérdőívet. Az NBI-es csapatok közül pedig az Astra HFC, a Dorogi Diófa SE, és Szegedi AK Boszorkányok játékosai. Így összesen 65 labdarúgótól kaptam vissza érvényes kérdőívet, akiknek átlagos életkoruk 23,271 év. A kontroll csoport tagjai nem sportoló vagy nem versenyszerűen sportoló nők voltak, a csoport elemszáma szintén 65 fő, átlagéletkoruk 22,114 év. A vizsgálati minta teljes elemszáma: 130 fő.

Mindkét csoportban felfedeztem táplálkozási zavarra utaló jeleket, de különbség a két vizsgált csoport között nem mutatkozott. Ellenben a menstruáció zavarainak vizsgálatakor nem várt eredményt tapasztaltam, ugyanis a nem sportoló egyéneknél gyakrabban fordulnak elő. Valamint igazolódni látszott, hogy a női labdarúgók jelentősen később kezdenek el menstruálni, mint nem sportoló kortársaik.

  Úgy gondolom, hogy nagyobb elemszámú minta vizsgálatánál ennél pontosabb értékelésre lehet számítani. Így célom a következőkben minél több élvonalbeli női labdarúgót vizsgálni, továbbá evészavarok meghatározására alkalmas egyéb vizsgálati módszereket alkalmazni.



